En 31-årig mand fra Slagelse, der er mistænkt for at have sendt en lang række bombetrusler til lufthavne, indkøbscentre og sygehuse, er her til aften blevet anholdt af Sydsjællands og Lolland-Falsters Politi.

Anholdelsen fandt sted klokken 18.00 og forløb uden "større dramatik". Det oplyser Sydsjællands og Lolland-Falsters Politi i en pressemeddelelse.

Den 31-årige formodede gerningsmand er kendt af politiet og forventes at blive fremstillet i grundlovsforhør tirsdag.

Læs også : OVERBLIK De her steder har modtaget bombetrusler i dag

Ifølge nyhedsbureauet Ritzau kan politiet ikke sige noget om mandens motiv.

- Men han har nogle psykiske problemer, siger Henrik Karlsen fra Sydsjællands og Lolland-Falsters Politi til Ritzau.

Bombetruslerne har blandt andet fået politiet til at evakuere to lufthavne og to indkøbscentre. Afspærringerne ved Aarhus Airport, Roskilde Lufthavn og Ro's Torv i Roskilde er dog blevet ophævet.

Afspærringen af Vestsjællandscentret i Slagelse ventes tidligst ophævet klokken 20, oplyser Sydsjællands og Lolland-Falsters Politi på Twitter.

Det skyldes, at centret endnu ikke er blevet færdigsøgt af bombehundene.